送馬上嬌圖與秋壑監丞
作者：趙孟堅
朝代：宋

paragraphs: 繡韉金狨玉蹀躞，天寶繁奢逾大業。
華清浴已宴沈香，弓箭才人擁旌節。
前頭樂部紫雲回，催駕顒迎奏三疊。
阿瞞駐轡立多時，欲上花驄尚嬌色。
俯頭縋𩍐力士徒，曾以脫靴爲屑屑。
步步相隨那肯離，嘗聞願作連理枝。
燕安儻及思艱危，那有馬嵬攀訣時。
漢家山河安四維，披香千秋惟弋綈。
龍眠畫茲非衒奇，端與曹高向孟陳元龜。